बेल से पेट रहेगा दुरुस्त, एक चम्मच रोज गुलकंद खाने से रहेंगे जवां
मुरब्बा का नाम सुनते ही खट्‌टी-मीठी टेस्ट वाली डिश सामने दिखती है। गर्मियों के सीजन में आम, बेल और आंवला का मुरब्बा बनाकर खा सकते हैं।
कहा गया है कि जब डाइट अच्छी हो तो मेडिसिन की जरूरत नहीं पड़ती और जब डाइट खराब हो तो दवा खाने का भी कोई असर नहीं पड़ता। यानी जैसा हम खाएंगे, हमारी सेहत भी वैसी ही होगी। आज हम बात करेंगे चाशनी में डूबे फल और फूलों से बनी रेसिपी की जो न केवल लाजवाब टेस्ट से भरी होती है बल्कि न्यूट्रिएंट्स से भी भरपूर होती है।
आंवले का मुरब्बा दवा की तरह काम करता है 
आंवले को आयुर्वेद में अमलकी कहा गया है। आयुर्वेद विशेषज्ञ डॉ. दीक्षा भावसार बताती हैं कि वात, पित्त और कफ को दूर करने में आंवला से बढ़िया कोई दूसरी चीज नहीं है। आंवले में क्रोमियम की अधिक मात्रा होती है। अगर इसे कच्चा या पकाकर खाया जाए तो ब्लड शुगर लेवल घटता है।
100 ग्राम आंवले में 700mg विटामिन C की मात्रा होती है। आंवले के पाउडर, जूस और कैंडी की तरह आंवले का मुरब्बा भी खाया जाता है।
आगे बढ़ने से पहले इस पोल पर अपनी राय देते चलें-
कैसे बनाएं आंवले का मुरब्बा 
पहले फ्रेश आंवले को पानी में 24 घंटे से अधिक समय तक भिगोकर रखें। इसे फिटकरी वाले पानी में भी रखा जा सकता है। फिर इसे धोएं और उबले हुए पानी में दो मिनट पकाएं। चीनी की चाशनी में इसे डाल दें और पकाएं। फ्लेवर के लिए इलायची, काली मिर्च और काला नमक डालें।
बेल के मुरब्बे से पाचन ठीक होता है 
बेल या श्रीफल को चरक संहिता में सभी बीमारियों को दूर करने वाला बताया गया है। बेल का शरबत ही नहीं, बेल का मुरब्बा बनाने का चलन भी काफी पहले से रहा है।
आयुर्वेद विशेषज्ञ डॉ. टीएल जेवियर बताते हैं कि सीजन नहीं रहने पर भी बेल का मुरब्बा खाया जा सकता है। जिनके शरीर में हीमोग्लोबीन की कमी होती है या जो एनीमिया पीड़ित होते हैं उन्हें बेल का मुरब्बा खाना चाहिए। इसमें विटामिन C और फाइबर की मात्रा अधिक होती है। वहीं फाइबर होने से डाइजेशन बेहतर होता है।
एंटी ऑक्सीडेंट्स होने से कोलेस्ट्रॉल भी कम होता है।
कितनी मात्रा में लें 
बेल का मुरब्बा भी सीमित मात्रा में ही खाना चाहिए। दिनभर में 10 ग्राम से अधिक नहीं खाएं। इसकी इतनी ही मात्रा में शरीर को कई न्यूट्रिएंट्स मिल जाते हैं। आमतौर पर सुबह नाश्ते के समय बेल का मुरब्बा खाना बेहतर होता है।
कैसे बनाएं बेल का मुरब्बा
कच्चे बेल या पके बेल का मुरब्बा बनाया जा सकता है। कच्चा बेल है तो इसे पानी में उबाल लें। फिर गुड़ या चीनी की चाशनी में पकाएं।
आम का मुरब्बा खाने से स्किन में चमक बढ़ती है 
आम का सीजन शुरू हो गया है। बाजार में कच्चे आम आसानी से मिल जाएंगे। इनसे अचार तो बनता ही है। मुरब्बा बनाने का भी सही समय यही है। आम के मुरब्बे में विटामिन A, बीटा कैरोटीन, विटामिन E, सेलेनियम और आयरन प्रचुर मात्रा में होते हैं। इससे हमारी स्किन को काफी लाभ पहुंचता है। स्किन ग्लो करती है। आम में फाइबर की मात्रा भी अधिक होती है इसलिए पाचन तंत्र भी दुरुस्त होता है। इसमें फिनोलिक नामक एंटी ऑक्सीडेंट्स होते हैं जिससे हमारी इम्यूनिटी बूस्ट होती है।
कैसे बनाएं आम का मुरब्बा
कच्चे आम को छिलकर इसे बारीक टुकड़ों में काट लें। एक पैन में चीनी डालकर इसे पकाएं। चीनी गलने के बाद आम का मुरब्बा तैयार हो जाएगा।
आयुर्वेद में गुलकंद को बताया गया है टॉनिक 
गुल यानी फूल और कंद यानी मीठा। चीनी की चाशनी में डूबी गुलाब की पंखुड़ियां। जैसे फ्रूट जैम होते हैं वैसे ही है गुलाब की पंखुड़ियों से बना जैम। आयुर्वेद में गुलकंद को टॉनिक बताया गया है जो शरीर को स्वस्थ रखता है। कैल्शियम और एंटी ऑक्सीडेंट्स से भरपूर गुलकंद को नियमित रूप से खाने से हमारा मेटाबॉलिज्म बेहतर होता है। इसे कोई भी व्यक्ति खा सकता है। खासकर जिन्हें पित्त की परेशानी है उन्हें गुलकंद खाना चाहिए।
एक चम्मच गुलकंद हर दिन खाएं 
होम शेफ और फूड ब्लॉगर जूथिका रे बताती हैं कि दिन में एक चम्मच गुलकंद खाना चाहिए। इसे पानी के साथ या साबुत खा सकते हैं। अगर कब्ज की शिकायत है, बार-बार एसिडिटी होती है, अपच रहती है तो रात में सोने से पहले दूध के साथ गुलकंद खाएं। नियमित रूप से गुलकंद खाने से पाचन तंत्र बेहतर होगा। इससे पेट में अल्सर नहीं बनता। अगर आपको सीने में जलन है तो गुलकंद खाएं।
गुलकंद एंटी एजिंग का काम करता है 
जिन लोगों को खुजली, स्किन पर रैशेज, फुंसी, मुंहासे होते हैं उनके लिए गुलकंद काफी लाभदायक हो सकता है। यह नेचुरल रूप से एंटी एजिंग का काम करता है। जब कभी थकान महसूस हो तो एंटी ऑक्सीडेंट्स से भरपूर गुलकंद लें, आपको इंस्टैंट एनर्जी मिलेगी।
नाक से खून बहना रोके 
गर्मियों में तेज धूप की वजह से सन स्ट्रोक, बेहोश होने और नाक से खून आने के मामले अधिक सामने आते हैं। गुलकंद खाने से नोज ब्लीडिंग बंद हो जाती है। जिन्हें खून की कमी है उन्हें तो गुलकंद जरूर खाना चाहिए। इसे ब्लड प्यूरीफाइर भी कहा गया है। अगर पीरियड्स के दौरान ब्लीडिंग अधिक होती है तो गुलकंद खाने से लाभ होता है।